Lewensbrood : Wat is Lydenstyd? | Brackenfell Gemeente
Lewensbrood : Wat is Lydenstyd?
Lydenstyd is ‘n seisoen van 46 dae waarin die kerk met vreugde, erns en pyn die sterwe van Jesus verkondig deur sy lyding in herinnering te roep en in voorbereiding op die Paasfees.
Lydenstyd is‘’n tyd van bepeinsing en stilte. Afsondering is daarom baie nodig. Hoewel daar in hierdie tyd baie nagedink word oor God se oordeel oor die sonde is dit ook ‘n tyd om ons te verwonder oor die kruisiging as dié liefdesdaad van alle tye.
Lydenstyd is ‘ n gereedmaak om vernuwing in ons lewens te ontvang. Die pynlikheid van die erkenning van ons eie sonde is hiervoor noodsaaklik. Verootmoediging, skuldbelydenis en boetedoening is in hierdie tyd prominent, maar dit staan alles in die teken van die nuwe lewe wat ons simbolies ontvang op Paassondag. Die ‘as’ van As-Woensdag is ‘n simbool hiervan.
Van die wonderlikste kerkmusiek is Lydensmusiek. Hierdie musiek is ‘n gawe aan ons om in hierdie tyd die lyding van die Here Jesus Christus te beleef.